Reaktorin New Yorkin toimiston pomo sanoo, että suomalaisten suurin ongelma on se, että emme tajua kuinka hyviä olemme.

Reaktorin kattohuoneistossa sijaitsevan toimiston terassilta löytyvät puitteet auringonottoon.

Amerikka on auttanut Reaktorin New Yorkin toimiston vetäjän Joonas Makkosen mukaan tajuamaan, kuinka vaatimattomia suomalaiset ovat. Todella vaatimattomia.

- Suurin ongelma on se, että suomalaiset eivät tajua, miten hyviä he ovat. Meillä on helvetin kova osaaminen, josta voi pyytää täällä tupla- tai triplahinnan Suomeen verrattuna, Makkonen toteaa parin kilometrin päässä Times Squarelta sijaitsen toimiston neuvotteluhuoneessa.

Hetkeä aiemmin hän on esitellyt kerrostalon kattokerroksessa sijaitsevaa uudenkarhean näköistä Reaktor-toimistoa. Näky on kuin amerikkalaisista elokuvista: löytyy toimistokoira, kevytkokista ja designkalusteita. Takapihan parvekkeella on toistaiseksi vielä talviteloilla olevat aurinkotuolit ja grilli. Etupuolen parvekkeelta on näköyhteys muun muassa Empire State Buildingille.

Suomalainen Reaktor on nyt ollut Yhdysvalloissa reilut kaksi vuotta. Kolmen hengen voimin pystytetty toimisto työllistää tällä hetkellä 35 henkeä ja lisää on luvassa. Suomessa pääkonttorilla työntekijöitä on yli 300.

Reaktor on ollut Amerikan-seikkailun aikana otsikoissa aiemminkin. Reaktor on nimittäin suunnitellut Nasdaq-pörssin Times Squarella sijaitsevat jättimäiset kosketusnäytöt. Tv-yhtiö HBO kuvaili Reaktorin ehdotusta firman uudesta verkkopalvelusta ”parhaaksi, mitä olemme koskaan nähneet”.

Siitä ei Makkosen mukaan ole tingitty HBO:n kanssa solmitun jättisopimuksen jälkeenkään.

- Olemme high end -talo, emmekä edes yritä olla halpa. Se ei ole meidän tyyli tehdä asioita.

Reaktorin toimiston parvekkeelta on näköyhteys Empire State Buildingille. HELLEVI MAUNO / KL

Kaikki pelkäävät

Makkonen sanoo, että Amerikan työolot ovat karut Suomeen verrattuna. Ihmiset tekevät pitkää päivää ilman vapaita tai lomia. Teoriassa lomaa saisi pitää, mutta todellisuudessa työntekijät eivät uskalla.

- Täällä ihmiset poltetaan loppuun ja otetaan uudet tilalle. Se on johtanut siihen, että ihmiset pelkäävät koko ajan, Makkonen selittää.

Reaktorilla käyttöön on otettu suomalainen malli. Työpäivät kestävät kahdeksan tuntia ja kaikille työntekijöille tarjotaan neljä viikkoa vuosilomaa, joka on pakko käyttää. Se on sääntö.

- Kaikki ihmettelevät, miten voimme olla kuukauden lomalla.

Selitys on simppeli, joskin kuulostaa vähän Amerikan-kynällä väritetyltä.

- Meidän tarina on se, että me olemme palkanneet parhaat. Meiltä löytyy maailman parhaat tekijät, eikä se ole valehtelua. Siksi saamme asioita valmiiksi nopeammin kuin muut.

Huipputyöntekijöiden palkkaaminen Yhdysvalloissa ei ole itsestään selvää. Suomessa ohjelmistoalan työntekijöistä kilpaillaan kovasti, mutta New Yorkissa kilpailu on vielä paljon kovempi. Työtekijöistä Reaktorin kanssa kilpailevat muun muassa Google ja Facebook.

- Palkalla me emme pysty kilpailemaan, mutta silti meille tulee jengiä kaiken maailman googleilta. Siellä on teoriassa rajattomat lomaoikeudet, mutta kukaan ei uskalla pitää lomaa, Makkonen selittää suomalaisfirman vetovoimaa.

Joonas Makkonen muutti kaksi ja puoli vuotta sitten Yhdysvaltoihin perustamaan Reaktorin uutta toimistoa. JANI SAVOLAINEN

Kiky ja leikkaukset

Suomen tapahtumia Reaktorin New Yorkin toimitusjohtaja on seurannut ihmetyksellä. Koulutusleikkaukset ovat saaneet häneltä rajun lyttäyksen jo aiemmin. Samaan sarjaan menee nykyhallituksen kiky-sopimus. Reaktorin toimintaan se ei vaikuta.

- Meillä päätettiin, että ylimääräisen ajan saa käyttää itse parhaaksi kokemallaan tavalla: lukien ammattikirjallisuutta, kouluttautumalla tai vaikka lepäämällä.

Koulutusleikkauksista puhuminen saa Makkosen pulssin nousemaan edelleen.

- Kun lähtee maailmalle, näkee että suomalaiset ovat maailman parhaita. Miksi me nyt alamme tuhoamaan sitä, miten tähän on tultu?

Järjen löytymisen lisäksi hän toivoo, että suomalaisilta myös enemmän rohkeutta. Reaktorkin pysytteli ensin 10 vuotta kehä ykkösen sisäpuolella, kunnes tajusi, että jostain kalaa voisi saada vielä enemmän.

- Pelkästään New Yorkissa on isompi markkina kuin Suomessa tai Pohjoismaissa. Suomenniemellä kehittyy oma sisäsiittoinen markkinansa, jos sieltä ei laajennuta muualle. Suomalainen laatu on kysyttyä ja samasta duunista voidaan maailmalla maksaa moninkertaisesti, Makkonen summaa.

Toimisto on kuin amerikkalaisesta elokuvasta. JANI SAVOLAINEN